হিন্দুস্তান তাইম্স লীদরশিপ সমিত্তা পীখিবা প্রধান মন্ত্রীগী ৱারোল

শোভনা ভারতীয়জী, হিন্দুস্তান তাইম্স ইমুং মনুংগী মীওইশিং, লৈবাক মনুং অমসুং মীরমদগী মফম অসিদা লেংবিরক্লিবা শক্নাইরবশিং, লৈবাক অমা হেক্তবু মায়কৈ তাক্লিবা, সমাজ অমা হেক্তা নত্রগা মীওই অমা হেক্তবু অনৌবা ইনোৎকা লোয়ননা মাংলোমদা চংশিনবদা তরোৎ-খদাননা ৱারী শান্নবা অসি য়াম্না মরু ওই। ঙসিগী তরোৎ-খদাননা ৱারী শান্নবা অসিনা হেন্না ফবা হয়েংগী য়ুমফম থোল্লে। ঙসি অসি ঐখোয়গী সংবিধানবু লেংবিরম্বা বাবা সাহেব দাক্তর ভীম রাও অম্বেদকরগী লৈখিবা নুমিৎসু ওইরি। ঐহাক্না মফমদা লৈবাক মীয়াম পুম্নমক্কী মায়কৈদগী ইকায় খুম্নবা উৎচরি, খুরুমজরি অমদি তাইবং মপুগী মফমদা থৌনিজরি মদুদি বাবা সাহেবনা হেন্না ফবা হয়েংগীদমক মংলম্বা মংলান অদু মপুং ফাহন্নবা থৌনা অদু পীনবিবা ওইরসনু, ঐখোয়না পাংথোকপা ঙম্বা ওইরসনু। মরূপশিং, হৌজিক শোভনাজীনা ৱাহং অমা হংবীরকখি মদুদি অদোম্না মতৌ করম্না মীখলদা মায় পাক্লিবনো হায়বদু মীয়ামদা খঙহনবিয়ু, লৈবাক মীয়াম্না থাগৎপীবনা মরম ওইদুনা মীখলদা মায় পাকপনি অদুগা লৈবাক মীয়াম্না করিগীদমক মায় পাকহল্লিবনো হায়বগী মরমদি সবকা সাথ সবকা বিকাস সবকা বিশ্বাস মন্ত্র অসিগা লোয়ননা থবক তৌবনা মরম ওইদুনা মায় পাকহল্লকপনি। হেন্না ফবা হয়েংগীদমক ঐখোয়গী সরকারনা হৌজিক থেংনরিবা শিংনরিবশিংদা, সমস্যাশিংদা থবক তৌরি অমদি শিংনরিবশিং অসি ঙসি খক্তা ওইরকপা নত্তে, মসিদি চহী তরাগী খুজিং কয়াদগী চত্থদুনা লাক্লবনি। মরূপশিং, আর্তিকল ৩৭০বু লৌথোক্নবা ৱারেপ অসি রাজনীতিগী ওইবা মতৌদা অরুবা ওইরবসু মসিনা জম্মু-কাশ্মির অমসুং লদাখকী মীয়ামগী চাওখৎ থৌরাংগী মায়কৈদা মখোয়গী মনুংদা অনৌবা মঙাল অমা ফংহল্লে, মুস্লিম ইচল-ইচেশিংবু তলাক অহুমলক হায়বগী চৎনবিদগী নান্থোকহনবনা লৈবাক অসিগী ইমুক লাখ কয়ানা হেন্না ফবা তুংগী আশা ফংলে। য়ুম্লোন্নবা লৈবাক কয়াদগী লাকপা ইমুং কয়া, লৈবাকশিং অদুদা মখোয়বু ওৎপী নৈবীবা কয়া তৌরক্লবা মখোয়গী সিতিজনশিপকী লম্বী হাংলগনি, মদুনসু মখোয়গী হেন্না ফবা তুংলমচৎ অদু শোয়দনা ফংহনবা ঙমহল্লগনি। দিল্লীগী অনাধিকৃত কোলোনিশিংদা পীখিবা ৱারেপ অদুনসু মফম অদুদা লৈরিবা মীওই লাখ ৪০দা হেন্না ফবা তুংলমচৎকী লম্বী ফংহল্লে। মতৌ অসুম্না রামগী পোক্নফম লমদমগী চীন্দাননা খৎনবা অদু শান্তি লৈনা লোইশিনখিবা, শুপ্নতগী চীন্দাননা খৎনবা অমা খক্তা ৱারেইশিং পুরকখিবা নত্তে, মসিদি ভারতকী হেন্না ফবা তুংলমচৎকী য়াম্না চাওবা ৱাফম অমসুনি। ইচল-ইচে অমসুং ইচিল-ইনাওশিং, সমস্যাশিংবু, শিংনরকপশিংবু য়োক্তুনা থম্লগা হেন্না ফবা হয়েং অমগী মংলান মংবা ওইথোক্লোই। ঐখোয়গী সরকারগী মীৎয়েং অসি করিনো। ময়ামদা খুদম অমা পীদুনা হায়জগে মদুদি করিগুম্বা মতমদা ইদিতোরিয়েল লমায়গীদমক কলম ফংবা ঙমদ্রে হায়দুনা হাংনা থমখিবা য়াওখিব্রা? করিগুম্বা মতমদা অসুম্না তৌবা য়াওখিবা লৈব্রা? য়াওরমলোয়। পাও-চেগী লমায় খুদিংমক খ্বাইদগী ফবা ওইনবগীদমক অদোমগী রিপোর্তরশিংনা, ন্যুজরুমগী মীওইশিংনা থৱাই হকচাং চংনা হোৎনরি। অদুবু মরূপশিং, অদোম্না খঙলুবদা অঙকপা ফাওগনি মদুদি ঐখোয়গী লমদম অসিদদি সরকারশিংনা লৈবাক অসিগী য়াম্না চাওবা শরুক অমা হাংহন্দুনা থম্লম্মি। লৈবাক অসিগী অদুগুম্লবা খ্বাইদগী শোত্থরবা জিলাশিং অদু, চাওরাক্না পেরামীতর খুদিংদা খ্বাইদগী শোত্থরবা। মমা শিবগী চাং খ্বাইদগী ৱাংবা অদু কদায়দনো? অসিগুম্লবা জিলাশিং অসিদনি। পোকপদা ঙাইরিবা অঙাং শিবগী চাং খ্বাইদগী ৱাংবা অসি কদায়দনো? অসিগুম্লবা জিলাশিং অসিদনি। মালন্যুত্রিসনগী খ্বাইদগী ৱাংবা সমস্যা অসি কদায়দনো? অসিগুম্লবা জিলাশিং অসিদনি। তিকা থাবদা চিত্থহৌবা অঙাংশিং লৈরিবা খ্বাইদগী য়াম্না লৈবা অসি কদায়দনো? অসিগুম্লবা জিলাশিং অসিদনি। ঈশিংগী, ইলেক্ত্রিক্কী, লম্বী থোংগী খ্বাইদগী অৱাবা মায়োক্নরিবা অসি কদায়দনো? অসিগুম্লবা জিলাশিং অসিদনি। হৌজিক্তি হোংলক্লিবা অদু য়েংবিয়ু। মমাংগী সরকারশিংনা খ্বাইদগী তানা থবক তৌখিবা জিলাশিং অদু করম্বনো? অসিগুম্লবা জিলাশিং অসিনি। করম্বা জিলাশিংদা সরকারগী মন্ত্রীশিংগী খ্বাইদগী তানা মীফম ফমখিবগে? অসিগুম্লবা জিলাশিং অসিদনি। সরকারগী খ্বাইদগী শোনবা ওফিসারশিংগী পোস্তিং কদায়দা পীবগে? অসিগুম্লবা জিলাশিং অসিদা পীরি। সরকারগী মোনিতরিংদগী খ্বাইদগী য়াম্না লাপথোক্লিবা অসি কনানো? অসিগুম্লবা জিলাশিং অসি ওইরিবনি। হায়বদি চাওখৎ থৌরাংগী খোংজেলদা অরোইবা চেনা লৈরিবা অসিগুম্লবা জিলাশিং অসি হাংহন্দুনা থমলম্মী, মখোয়গী লাইবক্তা, মখোয়গী ওইরিবা ফিভমদা হুন্দোক্তুনা থমলম্মি। মরূপশিং, ঙসি ঐখোয়না হেন্না ফবা তুংলমচৎকী ৱাফম পনবা মতমদা ঐহাক্না ময়ামদা হায়জনিংলি মদুদি জিলাশিং অসিদা লাখ ৫-১০ খক্তা নত্তনা লৈবাক অসিগী লায়রবা মীওই কোতি ১৫ লৈরি। মীওইশিং অসি মরুওইনা ত্রাইবেলশিং, কাস্তশিং, শোত্থরবশিংনি। হেন্না ফবা তুংলমচৎকীদমক মখোয়গী মংলান অদুগী আর্থ অমত্তা লৈতব্রা? জিলাশিং অসিদা লৈরিবা লাইরবশিং অসিনা মখোয়গী মশেক মঙাল লৈবা তুংলমচৎকীদমক মং মংজনবা হক লৈখিদব্রা? ঐহাক্না সভা অসিদা তিনবিরিবা মীয়ামদা হংজরি মদুদি, অদোম্না মামিতকী মমিং তাখিবা লৈরব্রা? নামসাইগী মমিং তাখিবা লৈরব্রা? কিফিরেগী মমিং তাখিবা লৈরব্রা? তিনবিরিবা ময়াম্না তাবিরমখিরোই, অমুক অনিরক্তি তারম্বসু য়াই। মখোয়শিং অসি করিনো, মসি ঐখোয়গী লৈবাক অসিমক্কী জিলাশিংগী মমিংনি। অদুবু কালাহান্দিগী মমিংদি অদোম্না খঙবিরম্লগনি? গুমলাদি অদোম্ন খঙবিরমগনি তাবিরম্লগনি, বেগুসরাইদি অদোম্না তাবিরম্লগনি? গরচিরৌলি-বস্তরদি অদোম্না তারম্লগনি। ইচল-ইচে অমসুং ইচিল-ইনাওশিং, অসিগুম্লবা জিলা ১১২ হায়বদি হিন্দুস্তানগী চাওরাক্না জিলা ৭০০গী মনুংদা ঐখোয়গী সরকারনা জিলা ১১২বু শোত্থরবা জিলাগী মখাদা দিবেলপ তৌরি। দিবেলপমেন্তকী পেরামীতর খুদিংদা, গবর্নান্সকী পেরামীতর খুদিংদা হৌজিক্তি মীৎয়েং থম্দুনা ঐখোয়না জিলাশিং অসিদা থবক তৌরি। মদুনা মালন্যুত্রিসন ওইগেরা, মমা অমসুং অঙাং শিংবগী চাং ওইগেরা, বেঙ্কিংগী খুদোংচাবা ওইগেরা, বীমা সুরক্সা ওইগেরা, মৈগী কনেক্সন ওইগেরা, এদজুরেসন সিস্তেম ওইগেরা, হকশেলগা মরী লৈনবা খুদোংচাবশিং ওইগেরা, ঐখোয়না পেরামীতর কয়াদা লেপ্পা লৈতনা রিয়েল তাইম মোনিতরিং তৌরি। ওফিসার কয়াবু অখন্ননা অসিগুম্লবা শোত্থরবা জিলাশিংগী চাওখৎ-থৌরাংগীদমক শিজিন্নরি। দিল্লীদা এয়ার কন্দিসনগী কাশিংদা ফমলিবা ওফিসার কয়াদি হৌজিক হৌজিক লেপ্পা লৈতনা থা অমদা অনিরক অহুমকতি অরাপ্পা মফমশিংদা লৈরিবা জিলাশিংদা চৎতুনা ফম্লি, নুমিৎ নিনি-নিনি, হুম্নি-হুম্নি মফম অদুদা লৈদুনা অদুগুম্লবা তিম অদুগা লোয়ননা ফম্মিন্নদুনা, পায়খৎপা য়াবা পায়খৎতুনা অহোংবা পুরক্নবা হোৎনরি। মরূপশিং, মমাংগী সরকারশিংগী মতমদা অনৌবা ত্রেন কয়া অমা চেল্লগনি হায়না লাওথোকখ্রে অদুবু ত্রেন অমতসু চেনবা হৌখিবা লৈত্রি। ঐহাক্না পারিবা অসি চহী ৩০-৪০গী হিসাবনি অদুবু রেল লাইন অদু কদায়দা লৈগনি হায়বদু চেদা ফাওবা য়েকলম্বা লৈরমদে। লমগী ৱাদি তোকখ্রো, অদোম্না অঙকপা ফাওগনি মদুদি ঐহাক্না চহী ৩০-৩০, ৪০-৪০ লীরবা রেলৱে অমসুং হায়ৱে প্রোজেক্ত লাখ কোতি কয়া অদু মপুং ফাহন্নবগীদমক অকনবা থবক পায়খৎলি। মতম অদুদা তৌখিবা অদু হেন্না ফবা তুংলমচৎকী মরমদা খল্লগা তৌখিব্রা? নত্তে। মরূপশিং, লৈবাক অসিগী হেন্না ফবা তুংলমচৎকীদমক চিন্তা তৌরম্মি, মরম অদুমক্না ঐখোয়না লৈবাক অসিদা স্বচ্ছ ভারত অভিয়ান হৌদোকখি অমসুং হৌজিক্না শক্তি অদুমক্তদা ঐখোয়না জলজীবন মিশন হৌদোক্লি। অসিগুম্বা পোৎশক অসি চহী ৫০ অসিদা ওইখিদ্রিবনা করিগী ওইদ্রিবনো হায়না কনানসু হংখিদ্রি অদুবু হৌজিক্তি ঐহাক্না হায়রবনিনা কদায় ফাওবা তৌরবগে হায়না হৌজিক্তি ইফমদা নুমিৎ খুদিংগী হংলগনি। অদুবু মসি তৌবা অসি দরকার ওইব্রা নত্রগা ওইদব্রা। ঐহাকসু লৈথোকখিবা য়ারম্বনি, ঐহাকসু নাথৈদুনা চৎখিবা য়াবনি অদুবু লম্বী অদু ঐহাক য়ানিংবা ফাওখিদে। লাক্কদৌরিবা চহী খরা অসিদা চাওরাক্না য়ুম কোতি ১৫বু ঈশিংগী সপ্লাইগা শম্নহন্নবগীদমক ঐখোয়না থবক তৌরি। মতৌ অসুম্না ঙসি ভারত পুম্বা আত্মবিশ্বাসকা লোয়ননা মশাগী শেল-থুমগী ফিভম ত্রিলিয়ন দোলর ৫গী ইকোনোমী ওইহন্নবগীদমক হোৎনরি। পান্দম অসিনা শেল-থুমগী ফিভমগা লোয়ননা ভারত মচা কোতি ১৩০গী এভরেজ ইনকম, মখোয়গী ইজ ওফ লিভিং অমসুং মখোয়গী হেন্না ফবা হয়েংগা মরী লৈনরি। পান্দম অসি ফংনবগীদমক ঐখোয়গী সরকারনা ইনেব্লর, ফেসিলিতেতর অমসুং প্রমোতরগী থৌদাং অদু মপুং ফানা থৌদাং লৌরি। ঐখোয়না রিফোর্ম অমসুং পরফোর্মগী ৱাখল্লোনগা লোয়ননা মাংলোমদা চংশিল্লি। লৈবাক্কী ফিজিকেল অমসুং ফাইনান্সিয়েল ইনফ্রাস্ত্রকচর হেন্না ফগৎহন্নবদগী হৌরগা গ্লোবেল প্লেৎফোর্মদা ভারতকী ইন্দন্ত্রীবু পুক্নিং থৌগৎপা ফাওবা, লীরবা আইন লিশিং অমগা চামঙা মুত্থৎখিবদগী হৌরগা রুলস অমসুং প্রোসিদ্যুর লাইথোকহনবা ফাওবা, ঐখোয়না মায়কৈ খুদিংদা অমত্তা ওইনা থবক তৌরি। মরূপশিং, চাউখৎ থৌরাংগী খোংজেল হেঙ্গৎহন্নবগীদমক অয়াম্বা মতমদা হীরম মরিদা খন্ন-নৈনৈ। তেক্স রেত হন্থবা, ইজ ওফ দুয়িং বিজিনেস হেন্না ফগৎহনবা, লেবর রিফোর্মস অমসুং দিসইনভেস্তমেন্ত। হিরমশিং অসিদা সরকারমা লৌখৎলিবা খোংথাং অসি হেন্না ফবা তুংলমচৎকীদমক আশা চাওনা লৈহল্লগনি। চহী অসিদা পর্সনেল তেক্সতা ঐখোয়না চাওরবা ৱারেপ লৌরে অমদি লুপা লাখ মঙা ফাওবগী ইনকমবু তেক্স ফ্রী ওইহল্লে। মসিনা থা খুদিংগী লুপা লিশিং ৪০ ফাওবা ইনকম লাকপা য়াম্না চাওবা সেক্সন্দা দাইরেক্ত বেনিফিৎ ফংহল্লে, অমদি সেবিংদা য়েংলুরগসু থাগী লুপা লিশিং ৭০ ফাওবা ইনকম লাকপশিংদা য়াম্না চাওনা রিলিফ ফংহল্লে। মসিদগী সেবিংশিং অসিনা ইমুংশিং অসিগী হেন্না ফবা হয়েংদা চাওনা মতেং ওইরগনি। মতৌ অসুম্না কোর্পোরেৎ তেক্সতা পুৱারী ওইরবা মওংদা ককথখিবনা ভারত মালেমগী তেক্স য়াম্না লৌদবা ইকোনোমী ওইবগা লোয়ননা ইনভেস্তমেন্ত অমসুং মেনুফেকচরিং প্রমোৎ তৌবদসু ঐখোয়গী ফিভম হান্নদগী হেন্না ফগৎলে। তেক্স সিস্তেমবু ফগৎহন্নবগীদমক, বিজিনেসমেন অমসুং সিতিজনগা লোয়ননা হরাসমেন্তকী ওইথোকপা য়াবা পুম্নমক মুত্থৎনবগীদমক হন্দক্তা ই-এসেসমেন্ত স্কিম হৌদোকখ্রে। হৌজিক্তি করম্বা ওফিসারগী মনাক্না অদোমগী ফাই চৎকনি হায়বদু অদোম খঙবা ঙম্লরোই অমদি ফাইল অসি কনাগীনো হায়বদু ওফিসারশিংনা খঙবা ঙম্লরোই। মসিদসু নত্তে, মরমদি কনাগী এসেসমেন্ত তৌগদবনো হায়বদু ওফিসার অদুনা খঙবা ঙমলরোই, মরম অদুনা ত্রান্সফর পোস্তিংদা চত্থরম্বা তুকৎচনিঙাই ওইরবা থৌওং অদুসুং লেপখ্রগনি। ইজ ওফ দুয়িং বিজিনেসতা ঐখোয় চহী অসিদসু মকোক থোংবা বেস্ত পর্ফোমর ১০গী মনুংদা অমা ওইরি। হৌখিবা চহী ৫দা ঐখোয়না রেঙ্ক ৭৯ ফগৎহল্লে। লেবর রিফোর্মগী ৱাফমগী ওইনদি চহী কয়া লীরবা আইন কয়াবু আইন ৪দা কোদিফাই তৌবগী থবক চত্থরে, মসিনা এমপ্লোই অমসুং এমপ্লোয়র অনিমক্তা য়াম্না চাওনা কান্নহল্লগনি। দিসইনভেস্তমেন্তকী ৱাফম পল্লগদি হন্দক্তা লৌখিবা ৱারেপশিংনা ময়েক শেংনা তাক্লে মদুদি মায়কৈ অদোমদসু ঐখোয়না খোংজেল য়াংনা মাংলোমদা চংশিল্লি। ইচিল-ইনাও অমসুং ইচল-ইচেশিং, ঙসি মফম অসিদা হোল অসিদা তিনবীরিবা মীওই কয়া অমদি দিল্লী-এন.সি.আর.দা লৈবীরি। ব্লেকমনিগী মচা খায়দবা ইচেলনা রিএল ইস্তেত সেক্তরগী করি ফিভম ওইহনখিবগে হায়বদু ময়াম পুম্নমক খঙবিরবনি। ঙসিসু মীওই লিশিং কয়া অমদি চহী কয়াদগী ই.এম.আই. থিরিবনি, ভরাগী য়ুমদা লৈরিবনি অমদি মশাগী মংলানগী য়ুম ঙায়দুনা লৈরিবনি। রিএল ইস্তেত সেক্তরবু ফিভম অসিদগী লৌথোক্নবগীদমক, লোইশিন্দ্রিবা অমসুং পন্দুনা লৈরিবা প্রোজেক্তশিংবু মপুং ফাহন্নবগীদমক সরকারনা হন্দক্তা স্পিসিয়েল ৱিন্দো অমা শেমখ্রে। মসিগী মখাদা লুপা কোতি লিশিং ২৫ হেঙ্গৎহল্লে। মিদল ফেমিলিগী য়াম্না চাওরবা শরুক অমদি মশাগী ময়ুমগী মংলান অদু মংফাওনরগনি হায়না ঐহাক্না আশা তৌরি। ইচিল-ইনাও অমসুং ইচল-ইচেশিং, হেন্না ফবা হয়েংগী ওইবা ঐখোয়গী মংলান্দা পোৎশক অমসু য়াম্না মরু ওইরি। মদুদি ভারত্তা ৱার্ল্দ ক্লাস ইনফ্রাস্ত্রকচর। লাক্কদৌরিবা চহী খরা অসিদা মংলান অসি মংফাওনহন্নবগীদমক্তা সরকারনা লুপা কোতি লাখ ১০০গী প্রোজেক্তশিং হৌদোক্কদৌরে। মসিগা লোয়ননা ঐখোয়না হোৎনরিবা অসি ইনফ্রাস্ত্রকচরগী লমদা প্রাইভেৎ ইনভেস্তমেন্তসু পুক্নিং থৌগৎপনি। ইনফ্রাস্ত্রকচর অমসুং ইন্দস্ত্রীবু ক্রিদিৎ ফ্লোদা মখল অমত্তগী অৱাবা মায়োক্নদবা অদুনি সরকারনা মীৎয়েং থম্লিবসু। মরূপশিং, ঙসি সরকার অসিনা রেল কনেক্তিবিতীদা, রোদ কনেক্তিবিতীদা, এয়ার কনেক্তিবিতীদা ইনভেস্ত তৌরিবা অসি য়ৌনা মমাংদা অমুক্তা তৌখিদ্রি। মসিগী এনভাইরনমেন্তদা, ইজ ওফ লিভিংদা তারিবা মমি অদু অদোম্না হেন্না খঙলিবা অদুনি। অদুবু অতোপ্পা সেক্তর অমদা কনেক্তিবিতী ফগৎহনবা অসি চাওনা থেংনরিবা অমনি। সেক্তর অদুদি তুরিজম্নি। মরূপশিং, সরকারনা কন্না হোৎনবনা মরম ওইদুনা ঙসিদি ভারত ৱার্ল্দ ইকোনোমিক ফোরমগী ত্রাভেল অমসুং তুরিজম কম্পিতিতিবনেস ইন্দেক্সতা ৩৪শুবা মফমদা লৈরে। মসি চহী ২০০৯দগী ২০১৩ ফাওবগী মনুংদা ঐখোয় ৬২দগী ৬৫শুবা মফমগী মরক্তা লৈরমখি। ঐহাক্না ময়ামদা মসিসু নিংশিংজরি মদুদি, তুরিজম হেঙ্গৎহনবনা খ্বাইদগী চাওনা কান্নরিবা অসি লাইরবশিংনি। লাইরবদগী লাইরবশিংনা থবক ফংবা ঙমই, শেল ইচং চংদনা থবক তৌবা য়াই। তুরিজম হেঙ্গৎলক্লগদি মীরমগী লম কোইবসু লাকই, অদু ওইরবদি মখোয়না মফম অসিদা চাদিংসু তৌই। চহী ২০১৪দা ভারতকী মীয়াম্না তুরিজম সেক্তরদগী মীরমগী শেল ওইনা লুপা কোতি লাখ ১ লিশিং ২০ তানবা ঙমখি। মদুমক হৌখিবা চহীদা মসিগী মীরমগী শেল অসি চাওরাক্না লুপা কোতি লাখ ২ য়ৌখি। শেল অসি কনানা তানখিবনো। ভারতকী হোতেল ইন্দস্ত্রীগা মরী লৈনবা মীওইশিং, তুরিস্ত গাইদশিং, তেক্সি থৌবশিং, অপিক-অপিকপা ধাবাশিং, হেন্দিক্রাফ য়োনবশিংনা তানবা ঙমখি। মরূপশিং, ঐখোয়না সরকারদা এমপ্লোইমেন্তকী নিয়ম হোংদোক্লে, এপোইন্তমেন্তকী নিয়ম হোংদোক্লে। অচৌবা ফমশিংদা এপোইন্তমেন্তগীদমক ৱানোম্বা, হৌজিক্তি হৌখ্রবা মতমগী ৱাফম ওইরে। বেঙ্কশিংগী ত্রান্সপরেন্সী এপোইন্তমেন্তগীদমক ঐখোয়না বেঙ্কিং বোর্দসু হৌদোক্লে। মরূপশিং, লৈবাক অসিগী লৈরিবা মকোকথোংবা দিসিজন মেকরশিং, পোলিসী মেকরশিং, মখোয়গা লোয়ননা গোবর্নান্সপু পুরদুনা ঐখোয়না লেপ্পা লৈতনা ব্রেন স্তোর্মিং সেসনশিং চত্থরি অমসুং মসিবু সিস্তেমগী শরুক ওইহল্লে। ঐহাক ইশামক তোঙান তোঙানবা সেক্তরশিংগী ব্রেন স্তোর্মিং সেসন্দা চৎলি, মদু রেলৱে ওইগেরা, বেঙ্কিং ওইগেরা নত্রগা নীতি আয়োগকী তোঙান তোঙানবা লেকচরশিং ওইগেরা। ঐখোয়না লীরবা অমসুং ফোর্মেল ওইবা সিস্তেমশিংবু আউতকম বেজ ওইহল্লি। দরকার ওইবা মফমশিং অদুদা মীরমগী অমসুং ইন্দস্ত্রীগী এক্সপার্তশিংবু কৌদুনা ঐখোয়না ব্যুরোক্রেসীবু ত্রেন তৌহল্লি। মরূপশিং, প্রিভিলেজকী মহুৎ ঐখোয়না প্রোফেসিয়োনেলিজম প্রমোৎ তৌবদা পুক্নিং থৌগৎলি। ঐখোয়না শুপ্নতংগী চহী ৫ নত্রগা ১০ খক ওফিস পায়বগীদমক থৌবক তৌদ্রি মদুগী মহুৎ ঐখোয়না হেন্না ফবা হয়েংগীদমক অনৌবা ভারতকীদমক পর্মনেন্ত অমসুং পর্ফোমেন্স ওরিয়েন্তেদ সিস্তেম ওইহন্নবা হোৎনরি। ভারত মচা কোতি ১৩০গী হেন্না ফবা তুংলমচৎকীদমক অচুম্বা ইন্তেন্সন, হেন্না ফবা তেক্নোলোজী অমসুং ইফেক্তিব ওইবা ইমপ্লিমেন্তেসন, মসিমক ঐখোয়গী রোদমেপনি। ঐহাক্না থাজবা থম্লি মদুদি সমিৎ অসিদা তরোৎ-খদাননা ৱারী শান্নগদৌরিবা অসিদা, ভারতকী য়াইফনবগা মরী লৈনবা ৱাফম কয়া অমা মাংদা লাক্কদৌরিবা অসি হেন্না ফবা হয়েংগী গরেন্তি পুরদুনা লাক্কনি। ময়াম পুম্নমকপু মগুন লৈবা খন্ন–নৈনবগীদমক হন্না–হন্না য়াইফ পাওজেল পীজবগা লোয়ননা হন্না–হন্না থাগৎচরি।